CELEX: 32015H0818(24)
Language: da
Date: 2015-07-14 00:00:00
Title: Rådets henstilling af 14. juli 2015 om Østrigs nationale reformprogram for 2015 og med Rådets udtalelse om Østrigs stabilitetsprogram for 2015

18.8.2015   
            
            
               DA
            
            
               Den Europæiske Unions Tidende
            
            
               C 272/87
            
         RÅDETS HENSTILLING
   af 14. juli 2015
   om Østrigs nationale reformprogram for 2015 og med Rådets udtalelse om Østrigs stabilitetsprogram for 2015
   (2015/C 272/23)
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 121, stk. 2, og artikel 148, stk. 4,
   som henviser til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 2,
   som henviser til henstilling fra Europa-Kommissionen,
   som henviser til beslutningerne fra Europa-Parlamentet,
   som henviser til konklusionerne fra Det Europæiske Råd,
   som henviser til udtalelse fra Beskæftigelsesudvalget,
   som henviser til udtalelse fra Det Økonomiske og Finansielle Udvalg,
   som henviser til udtalelse fra Udvalget for Social Beskyttelse,
   som henviser til udtalelse fra Udvalget for Økonomisk Politik, og
   som tager følgende i betragtning:
   
               (1)
            
            
               Den 26. marts 2010 godkendte Det Europæiske Råd Kommissionens forslag til en ny strategi for beskæftigelse og vækst, Europa 2020, baseret på en øget samordning af de økonomiske politikker. Strategien fokuserer på de nøgleområder, hvor der skal gøres en særlig indsats for at øge Europas potentiale for bæredygtig vækst og konkurrenceevne.
            
         
               (2)
            
            
               På grundlag af Kommissionens forslag vedtog Rådet den 14. juli 2015 en henstilling om de overordnede retningslinjer for medlemsstaternes og Unionens økonomiske politikker, og den 21. oktober 2010 vedtog Rådet en afgørelse om retningslinjer for medlemsstaternes beskæftigelsespolitikker (2). Disse udgør tilsammen de »integrerede retningslinjer«, som medlemsstaterne blev opfordret til at tage i betragtning i deres nationale økonomiske politik og beskæftigelsespolitik.
            
         
               (3)
            
            
               Den 8. juli 2014 vedtog Rådet en henstilling (3) om Østrigs nationale reformprogram for 2014 og afgav sin udtalelse om Østrigs stabilitetsprogram for 2014. Den 28. november 2014 fremlagde Kommissionen i overensstemmelse med Europa-Parlamentets og Rådets forordning (EU) nr. 473/2013 (4) sin udtalelse om Østrigs udkast til budgetplan for 2015.
            
         
               (4)
            
            
               Den 28. november 2014 vedtog Kommissionen den årlige vækstundersøgelse, som markerede starten på det europæiske semester om samordning af de økonomiske politikker for 2015. Samme dag vedtog Kommissionen på grundlag af Europa-Parlamentets og Rådets forordning (EU) nr. 1176/2011 (5) rapporten om varslingsmekanismen, hvori Østrig ikke blev udpeget som en af de medlemsstater, for hvilke der skulle gennemføres en dybdegående undersøgelse.
            
         
               (5)
            
            
               Den 18. december 2014 tilsluttede Det Europæiske Råd sig prioriteterne om at stimulere investeringer, intensivere strukturreformer og forfølge en ansvarlig vækstfremmende finanspolitisk konsolidering.
            
         
               (6)
            
            
               Den 26. februar 2015 offentliggjorde Kommissionen sin landerapport om Østrig for 2015. Den analyserede Østrigs fremskridt med hensyn til gennemførelsen af de landespecifikke henstillinger, der blev vedtaget den 8. juli 2014.
            
         
               (7)
            
            
               Den 21. april 2015 afleverede Østrig sit nationale reformprogram for 2015 og sit stabilitetsprogram for 2015. For at tage hensyn til de indbyrdes sammenhænge mellem de to programmer er de blevet vurderet sammen.
            
         
               (8)
            
            
               Østrig er i øjeblikket underlagt den forebyggende del af stabilitets- og vækstpagten og overgangsreglerne vedrørende gældskriteriet i 2014-2016. Ifølge stabilitetsprogrammet for 2015 forventer regeringen en gradvis forbedring af det samlede underskud til 2,2 % af BNP i 2015 og 0,5 % af BNP i 2019. Ifølge stabilitetsprogrammet blev den mellemfristede målsætning om et strukturelt underskud på højst 0,45 % af BNP nået i 2014, og regeringen agter at opfylde den i hele programperioden. Den genberegnede strukturelle saldo peger dog i retning af en afvigelse fra den mellemfristede målsætning fra 2015. Gældskvoten forventes at nå sit højeste på 86,8 % i 2015 og derefter gradvist at falde til 79,7 % i 2019. Det makroøkonomiske scenarie, der danner grundlag for stabilitetsprogrammets budgetmæssige fremskrivninger, er realistiske. De foranstaltninger, som skal understøtte underskudsmålene fra 2016 og frem, er dog endnu ikke tilstrækkeligt udspecificerede. Ifølge Kommissionens forårsprognose fra 2015 vil den strukturelle saldo afvige med 0,4 % af BNP fra den mellemfristede målsætning i 2015. Denne afvigelse anslås at blive betydelig i 2016, idet den strukturelle saldo ventes at forværres med 0,6 % af BNP, hvorimod der kræves en strukturel tilpasning på 0,3 % af BNP for at nå den mellemfristede målsætning. Det medfører en afvigelse på ca. 0,9 % af BNP fra kravene i stabilitets- og vækstpagten. Der vil derfor være behov for yderligere foranstaltninger. Ifølge stabilitetsprogrammet og Kommissionens forårsprognose fra 2015 vil bruttogælden falde løbende i 2015 og 2016 i overensstemmelse med overgangsreglerne vedrørende gældskriteriet. På grundlag af vurderingen af stabilitetsprogrammet og under hensyntagen til Kommissionens forårsprognose fra 2015 er Rådet af den opfattelse, at Østrig risikerer ikke at være i overensstemmelse med stabilitets- og vækstpagten.
            
         
               (9)
            
            
               Forholdet mellem de forskellige forvaltningsniveauer er stadig komplekst og medfører effektivitetstab i vigtige sektorer af den offentlige administration. Østrig er stadig et af lande, hvor de subnationale administrationer har de laveste egne indtægter i procent af BNP. Til trods for denne manglende skatteautonomi har de subnationale regeringer mange udgiftsmæssige og administrative forpligtelser. Det meget komplekse og skæve forhold mellem indtægter og udgifter fremmer ikke gennemførelsen af brede reformer.
            
         
               (10)
            
            
               Det østrigske pensionssystem er stadig karakteriseret ved strukturelle skævheder, som påvirker dets finansielle holdbarhed på lang sigt. De reformer, som Østrig indtil videre har iværksat, synes ikke at være tilstrækkelige til at sikre, at systemet vil være finansielt holdbart på lang sigt. For det første ligger den faktiske pensionsalder betydeligt under den lovbestemte pensionsalder. For det andet er kvindernes lovbestemte pensionsalder meget lavere end mændenes, og den er ikke sat til at stige før 2024. For det tredje kædes den lovbestemte pensionsalder endnu ikke sammen med den stadigt stigende forventede levetid. Østrig har truffet visse foranstaltninger til at hæve den faktiske pensionsalder, som i 2014 lå på 59,7 år, men det er stadig et stykke under EU-gennemsnittet på 63,1 år (i 2013). Der er truffet foranstaltninger til at lukke mulighederne for at benytte sig af ordninger for tidlig tilbagetrækning og invalidepension, hvorved arbejdslivet forlænges. Samtidig trækkes der i dag mere i pensionsbeløbet for hvert år med tidlig pensionering, og optjeningsperioden er blevet forlænget. Det er stadig usikkert, om disse foranstaltninger vil få de forventede positive virkninger for budgettet.
            
         
               (11)
            
            
               Østrigs udgifter til sundhedsvæsenet ligger blandt de højeste i Unionen. Den igangværende reform af sundhedssektoren (2013-2016) tager sigte på at stabilisere udgifterne, så de fra 2016 udgør en bestemt procentdel af BNP. Selv om reformerne skulle bære frugt, vil der stadig være strukturelle udfordringer i sundhedssektoren med hensyn til dens finansielle holdbarhed og effektivitet. Det er nu, at der bør træffes videre foranstaltninger for perioden efter 2016. Flere patienter bør f.eks. modtage ambulant primær sundhedsbehandling i multidisciplinære omgivelser, og den gennemsnitlige indlæggelsestid bør reduceres yderligere.
            
         
               (12)
            
            
               En af Østrigs udfordringer er fortsat at sikre et langsigtet udbud af tilstrækkeligt kvalificeret arbejdskraft. Arbejdsløsheden ligger på ca. 5,6 % og er blandt de laveste i Unionen, men arbejdsmarkedspotentialet for visse dele af arbejdsstyrken udnyttes ikke tilstrækkeligt. Østrig har truffet nogle foranstaltninger til at forlænge arbejdslivet, gøre det lettere for kvinder at deltage på arbejdsmarkedet og i højere grad udnytte arbejdsmarkedspotentialet blandt personer med indvandrerbaggrund, bl.a. ved i højere grad at anerkende deres kvalifikationer. De nylige reformer skal dog overvåges nøje, og der er behov for flere tiltag for at udnytte disse gruppers arbejdsmarkedspotentiale til fulde.
            
         
               (13)
            
            
               Den 13. marts 2015 offentliggjorde Østrig en omfattende skattereform, som bl.a. indeholder ændringer af indkomstskattens forskellige niveauer og satser, f.eks. sænkes startsatsen fra 36,5 % til 25 %. Skattelempelsen anslås at beløbe sig til 4,9 mia. EUR, mens der forventes at blive brugt yderligere 300 mio. EUR til støtte for familiepolitikken og forskningsaktiviteter. Ifølge reformforslaget vil denne skatteomlægning delvis blive finansieret ved at bekæmpe skatteunddragelse, reducere de offentlige udgifter, øge den nedsatte momssats til 13 % på visse områder og hæve skatten på kapitalindkomst fra 25 % til 27,5 %. Disse reformplaner er stort set på linje med Rådets henstillinger fra 2014. Det vil sandsynligvis give personer, der har udsigt til en lav indkomst, og sekundære forsørgere større incitament til at arbejde og øge den disponible indkomst. Det skal dog sikres, at reformen er budgetneutral.
            
         
               (14)
            
            
               Det østrigske skolesystem er kendetegnet ved en lille andel af elever, der forlader skolen tidligt, som ligger langt under EU-gennemsnittet. Det solide og velfungerende erhvervsuddannelsessystem sikrer, at der er mange højtkvalificerede arbejdstagere. Imidlertid ligger der stadig en udfordring i at forbedre uddannelsesresultaterne og følgelig beskæftigelsesegnetheden blandt unge med lav socioøkonomisk status, navnlig unge med indvandrerbaggrund. Undersøgelsen af det nye sekundære skolesystem (Neue Mittelschule) har afdækket svagheder, der stadig skal tages hånd om.
            
         
               (15)
            
            
               Rådet har som led i det europæiske semester konsekvent henstillet til, at Østrig skulle forbedre og fremme konkurrencen i servicesektoren, men de politiske tiltag på området har indtil videre været begrænsede. Mange erhverv har stadig krav til retlig form og ejer- og prisforhold, hvilket skaber reguleringsmæssige hindringer for markedsadgang og forhindrer erhvervsdrivende eller erhvervsvirksomheder fra andre medlemsstater i at etablere sig i Østrig. I forbindelse med den gensidige evaluering er Østrig i færd med at gennemgå sine regler for adgang til erhverv og erhvervsaktiviteter med henblik på at undersøge, om de er forholdsmæssige og berettigede ud fra den almene interesse. Sammenlignet med konkurrencemyndighederne i andre medlemsstater lider den føderale konkurrencemyndighed under ressourcemangel, hvilket hindrer en mere effektiv indsats.
            
         
               (16)
            
            
               Den østrigske banksektor er stadig robust, men står over for en række udfordringer, både på hjemmemarkedet og med hensyn til risikable eksponeringer over for udlandet. I 2014 fortsatte kapitaliseringen af banksektoren, men de østrigske bankers rentabilitet er fortsat under pres. Med undtagelse af Österreichische Volksbanken (ÖVAG) klarede fem af de seks største kreditinstitutter sig gennem ECB's omfattende vurdering i 2014. Østrig har gjort betydelige fremskridt med hensyn til omstruktureringen af ÖVAG og Hypo Alde Aldria-gruppen.
            
         
               (17)
            
            
               Som led i det europæiske semester har Kommissionen gennemført en omfattende analyse af Østrigs økonomiske politik, som blev offentliggjort i landerapporten for 2015. Den har også vurderet stabilitetsprogrammet og det nationale reformprogram samt de foranstaltninger, som Østrig har truffet som opfølgning på de henstillinger, der blev rettet til landet de foregående år. Kommissionen har ikke blot taget hensyn til deres relevans for en holdbar finanspolitik og socioøkonomisk politik i Østrig, men også til, i hvor høj grad de er i overensstemmelse med EU-regler og -retningslinjer, da der er behov for at styrke den samlede økonomiske styring i Den Europæiske Union ved på EU-plan at give input til kommende nationale beslutninger. Henstillingerne som led i det europæiske semester afspejles i henstilling 1 til 4 nedenfor.
            
         
               (18)
            
            
               På baggrund af denne vurdering har Rådet gennemgået stabilitetsprogrammet, og Rådets udtalelse (6) er især afspejlet i henstilling 1 nedenfor.
            
         
               (19)
            
            
               Som led i det europæiske semester har Kommissionen også foretaget en analyse af den økonomiske politik i euroområdet som helhed. På dette grundlag har Rådet vedtaget særlige henstillinger rettet til medlemsstater, der har euroen som valuta (7). Som et land, der har euroen som valuta, bør Østrig også sikre fuld og rettidig gennemførelse af disse henstillinger —
            
         HENSTILLER, at Østrig i 2015 og 2016 træffer foranstaltninger med henblik på at:
   
               1.
            
            
               Undgå en afvigelse fra den mellemfristede målsætning i 2015 og 2016. Sikre, at skattereformen med sigte på at reducere skattebyrden på arbejde er budgetneutral. Udligne skævheden mellem de finansielle og udgiftsmæssige forpligtelser på de forskellige forvaltningsniveauer. Træffe foranstaltninger til at sikre, at pensionssystemet er holdbart på lang sigt, bl.a. ved at fremskynde harmoniseringen af kvindernes og mændenes lovbestemte pensionsalder og kæde den lovbestemte pensionsalder sammen med den forventede levetid.
            
         
               2.
            
            
               Øge indsatsen for at forbedre markedsdeltagelsen blandt ældre arbejdstagere og kvinder, bl.a. ved at sørge for bedre børnepasning og langtidspleje. Tage skridt til at forbedre uddannelsesresultaterne blandt de dårligt stillede unge.
            
         
               3.
            
            
               Fjerne de urimelige barrierer for tjenesteudbydere og hindringerne for oprettelse af tværfaglige virksomheder.
            
         
               4.
            
            
               Håndtere de potentielle sårbarheder i finanssektoren med hensyn til eksponeringer over for udlandet og aktivernes ringe kvalitet.
            
         
      Udfærdiget i Bruxelles, den 14. juli 2015.
      
         
            På Rådets vegne
         
         P. GRAMEGNA
         
            Formand
         
      
   
   
      (1)  EFT L 209 af 2.8.1997, s. 1.
   
      (2)  Opretholdt ved Rådets afgørelse 2014/322/EU af 6. maj 2014 om retningslinjer for medlemsstaternes beskæftigelsespolitikker for 2014 (EUT L 165 af 4.6.2014, s. 49).
   
      (3)  Rådets henstilling af 8. juli 2014 om Østrigs nationale reformprogram for 2014 og med Rådets udtalelse om Østrigs stabilitetsprogram for 2014 (EUT C 247 af 29.7.2014, s. 92).
   
      (4)  Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet (EUT L 140 af 27.5.2013, s. 11).
   
      (5)  Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (EUT L 306 af 23.11.2011, s. 25).
   
      (6)  I henhold til artikel 5, stk. 2, i forordning (EF) nr. 1466/97.
   
      (7)  EUT C 272 af 18.8.2015, s. 98.